Mmoledi 1 | Beibele Inthaneteng | Phetolelo ya Lefase le Lefsa
1 Mantšu a mokgoboketši,+ morwa wa Dafida kgoši ya Jerusalema.+ 2 Mokgoboketši o itše: “Lefeela la mafeela!+ Lefeela la mafeela! Tšohle ke lefeela!”+ 3 Motho o boelwa ke eng boitapišong bja gagwe ka moka bjo a itapišetšago+ bjona ka tlase ga letšatši?+ 4 Moloko o a tloga+ gomme gwa tla o mongwe;+ eupša lefase le dula le le gona go iša mehleng ya neng le neng.+ 5 Letšatši le lona le hlabile la ba la sobela,+ le tla le akgofetše lefelong la lona moo le tlago go hlaba gona.+ 6 Phefo e fokela borwa, ya retologa ya fokela leboa.+ Phefo e fela e dikologa,+ e boela mo e tšwago gona.+ 7 Dinoka ka moka+ di elela lewatleng,+ eupša lewatle ga le tlale.+ Moo dinoka di elelago di etšwa gona, di boela gona gore di tle di buše di ele.+ 8 Dilo ka moka di a lapiša;+ ga go yo a kgonago go di hlalosa. Leihlo ga le kgotsofatšwe ke go bona,+ le tsebe ga e tlatšwe ke go kwa.+ 9 Tšeo di kilego tša ba gona di tla buša tša ba gona;+ tšeo di dirilwego di tla buša tša dirwa; ka gona ga go selo se sefsa ka tlase ga letšatši.+ 10 Na go na le seo motho a ka rego ka sona: “Bona selo se; ke se sefsa”? Seo sona se šetše se kile sa ba gona kgalekgale;+ seo se lego gona se kile sa ba gona mehleng ya pele ga rena.+ 11 Batho ba nakong e fetilego ga ba gopolwe, e bile go ka se gopolwe le bao ba tlago go tla ka morago.+ Gaešita le bao ba sa dutšego ba tla tla ka morago ga bona ba ka se gopolwe.+ 12 Nna, mokgoboketši, ke be ke le kgoši ya Isiraele Jerusalema.+ 13 Ke be ke gafetše pelo ya ka gore e tsome le go latišiša bohlale+ ge e le mabapi le dilo tšohle tšeo di dirilwego ka tlase ga magodimo, e lego mešomo ye e bakago tlalelo yeo Modimo a e neilego bana ba batho gore ba e dire.+ 14 Ke bone mediro ka moka yeo e bego e dirwa ka tlase ga letšatši,+ gomme ka bona tšohle e le lefeela le go kitimiša phefo.+ 15 Tšeo di kgopamišitšwego di ka se otlollwe+ gomme tšeo di sego gona di ka se balwe. 16 Ge e le nna ke boletše le pelo ya ka+ ka re: “Ke hlalefile kudu go feta motho le ge e le ofe yo a kilego a ba gona pele ga ka Jerusalema,+ gomme pelo ya ka e bone tše ntši tša bohlale le tsebo.”+ 17 Ke be ke gafetše pelo ya ka gore e tsebe bohlale le bogaswi,+ ka tseba le bošilo+ gomme ka hwetša gore tše le tšona ke go kitimiša phefo.+ 18 Moo bohlale bo atago le dikgopišo di a ata;+ yo a oketšago tsebo o oketša le bohloko.+